Det er netop blevet offentliggjort, at titlen om den europæiske fjervægtstitel skal afgøres i Frederikshavn i Arena Nord. Det er den 27-årige aarhus-bokser Dennis Ceylan, der skal møde englænderen Ryan Walsh. - Walsh er en hård modstander, britiske boksere er altid nogle hårde fyre. Jeg har set ham en smule på YouTube, men ellers er det min træner, Frank Holm, der sørger for at forberede mig på mine modstandere. Jeg ved, at jeg skal træne hårdt for at vinde, og at det bliver en meget lige kamp. Men jeg stoler på, at jeg har, hvad der skal til for at vinde, siger Dennis Ceylan i en pressemeddelelse. Kampen skal spilles den 15. oktober, hvor promotor Nisse Sauerland ser frem til en stor kamp. - Vi er meget glade for at bringe denne europæiske titelkamp til Frederikshavn. Den 15. oktober, vil være en stor aften for dansk boksning. Dennis har arbejdet hårdt, og han fortjener denne mulighed. Han kan blive Danmark næste europamester, siger promotor Nisse Sauerland i en pressemeddelelse. Vinderen af kampen bliver europæisk fjervægtsmester.

Opsummering:
Arena Nord i Frederikshavn får til oktober fint besøg. Der skal nemlig spilles om den europæiske fjervægtstitel i boksning - og vinderen kan blive dansk.